
IĠSMAIĦIRSA
Daqq ta' mużika ta' xi żewġ sekli ilu – mużika li tħaxwex u żżarżar donnha minn xi diska antika.
Is-siparju huwa miftuħ.
Il-palk jinsab f'nofs dalma, ma tafx hux jisbaħ jew jidlam.
F'nofsu hemm l-iskeletru tal-karru tal-kummidjanti – karru tqil iżda msewwes, l-għata tad-drapp immermerra u mċarrta, il-fus tar-roti miskur hekk li l-karru jinsab mitluq fuq ġenb. Fuqu hemm mgħobbi l-armar ta' teatru, purtieri u bċejjeċ ta' xenarji, waqt li mxerrdin madwar il-karru hemm il-munzelli tal-kostumi, fosthom Pierrot, Arlekkinu, Colombina, Pulċinella u l-Kaptan Spaventa. Fuq is-saldatur tal-kuċċier hemm bilqiegħda Brighella, nofsu rieqed.
Nota: Fost il-kostumi fil-fatt ikun hemm l-atturi vera li se jaħdmu l-partijiet ta' PIERROT, ARLEKKINU, COLOMBINA, PULĊINELLA u L-KAPTAN SPAVENTA. Brighella biss m 'hemmx għalfejn li jkun attar u floku jista' jintuża fantoċċ.
Minn ftit qabel ma jibda d-dramm id-dwal jibdew jogħlew xi ftit, kull tant ħin jagħtu l-impressjoni li se jibda xi ħaġa, imma dlonk jerggħu jitbaxxew.
L-ISPETTATUR jinsab bilqiegħda bla ma jitħarrek fuq munzell kostumi, iħares dritt quddiemu lejn il-karru. Huwa żagħżugħ kemmxejn twil u rqajjaq u liebes flokk iswed, qmis bajda u ċoff.
Tieqaf il-mużika.
Pawsa.
Id-dawl issa tbaxxa sew u m'hemm xejn li jtik x'taħseb li se jerġa' jitqawwa xi darba.
SPETTATUR (iqum – dejjem iħares fiss quddiemu): Hawn m'hawn ħadd? (Pawsa. Idur bil-mod iħares lejn il-platea.) Hawn m'hawn ħadd. Hawn – hawn daħku bina. Fejn hu dak li ħajruna bih? Dan – DAN ĊIMITERJU! Ċimiterju... Qed ngħidlilkom, QARRQU BINA! Dan... ċimiterju...
Jersaq lejn il-karru.
Joħroġ torċa elettrika minn ħobbu u jixgħelha fuq l-imbarazz. Iqalleb fosthom għal ftit bla ħajra, mbagħad jitlaq kollox u jfarfar idejh mill-għabra.
SPETTATUR: Għalhekk mela? Tridux tħalluna...
L-ISPETTAUR jibda miexi biex jinżel mill-palk.
SPETTATUR: ...Ħalluna! L-ewwel qabda għaġeb u jpinġulek kollox ġenna tal-art, imbagħad tiġi u xi ssib? Issib.. Issib!...U ħalluna!
Huwa u miexi L-ISPETTATUR jitfixkel fuq dak li jidher li hu munzell kostumi.
PANTALONE (nofsu moħbi fil-kostumi): Ah; ajma jaħasra! (Iqum bi tbatija jokrob u jitmattar.)
SPETTATUR: Min int? X'int tagħmel hemm?
PANTALONE: Aj, kif jien imfarrak. Kemm ixxalat bija l-kamla ħej. X'ħin hu? (Jokrob) Se nerġgħu nibdew?
SPETTATUR: Tistaqsi lili? Jien sejjer hekk jew hekk.
PANTALONE jaħbi wiċċu mid-dawl tat-torċa elettrika li L-ISPETTATUR jixgħel fuqu.
PANTALONE: Neħħi dak id-dawl, ħabib.
L-ISPETTATUR jobdi.
PULĊINELLA: Niżżik ħajr, ibni. (Itella' idu ma' wiċċu – jinħasad.) Fejn hi? (Imwerwer ifittex fl-art madwaru.) Fejn hi? Min ħadhieli? Hawn trid tkun! Id-dawl – ressaq id-dawl, ħabib! Għini nsibha – għini f ġieħ is-sema, ħabib!
SPETTATUR (jixgħel id-dawl fuqu): X'inti tfittex?
PANTALONE (dejjem jahbi wiċċu mid-dawl): Tixgħelx fuqi – fl-art! Fejn hi?!
SPETTATUR (jitbaxxa u jiġbor maskra mill-art): Din?
PANTALONE: Dik! Dik! Niżżik ħajr – niżżik-ħajr, ibni! (Jilbisha. Idawwar rasu ferħan minn naħa għal oħra. Ifaqqa' daħka – daħka belhana ta' xiħ.) Il-bastun issa. Il-bastun fejn hu? Iċċaqlaq ftit int!
SPETTATUR: Jien?
PANTALONE: ...Ara ssibux! Qisek mitruħ; iċċaqlaq!
SPETTATUR (jiġbor bastun minn fost l-imbarazz li hemm fl-art.): Dan?
PANTALONE: Dak eh, mela! Ġib 'l hawn; ġib.
SPETTATUR: Hawn. Imma isma' ftit int!...
PANTALONE: U ġib 'l hawn! (Jieħu l-bastun u jimxi bi tbatija, milwi tnejn.) Ah, ajma dahri, kif inħossu qed jinqasam jaħasra. Il-kliewi: ah! – ix-xjatka u r-rewmattiżmu jaħasra: Aj, aj, ajj! Imsejken Pantalon, min jagħtik daqqa t'id fis-siegħa tal-bżonn ja xwejjah imsejken? Fejn huma s-Sammaritana t-tajba? Fejn? (Jokrob. L-ISPETTATUR jersaq biex jipprova jgħinu.) Aaa! Ersaq 'l hemm! Assala! (Jinġibed lura u jfajjarlu bil-bastun.) Ajjut! Ajjut! Ser jisirquni jaħasra! Ħallelin! Qattelin! Assassini l-intom! Ajjut! (Iross borza ta' flus ma' ħżiemu) Ħallelin. Lanqas ta' msejken xwejjaħ bla saħħa m'għandkom ħniena! Assassini bla ruħ!
SPETTATUR (jogħrok id-daqqiet li qala'): Radd il-ħajr dan! (Jagħmel biex jitlaq.)
PANTALONE: Viljakki – bla ruħ... (jintebaħ li L-ISPETTATUR sejjer.) Hemm int – fejn taħseb li sejjer?! Issa ma tistax tmur.
SPETTATUR: Eh le? X'hawn li jżommni hawn?
PANTALONE: Hawn il-kummiedja – dak li hawn! Mhux għalhekk ġejt int?
SPETTATUR: Hekk kont hsibt. Ridt xi ħaġa interessanti – xi ħaġa li tfisser xi ħaġa – xi ħaġa ħajja!.. Għax qaluli, "Mur hemm," jiġifieri hawn, infittex lilkom – qaluli, "Mur, tara kif issib dak li qed tfittex. Kummiedja," qaluli.
PANTALONE: Eh, il-kummiedja!
SPETTATUR: ...Qaluli, "Biss, xi ħaġa mhux tas-soltu – xi ħaġa ħajja." U ġejt hawn jien, kollni ħerqan. U xi nsib? Dak il-karru skeletru, dad-dlam u dal-maskri grottestki – dan iċ-ċimiterju! X'ħajja ħajja! Xi tridni nibqa' nagħmel hawn?
PANTALONE: Le stenna – stenna, ibni. Int l-ispettatur tagħna għal-lejla mela? Agħdirni. Int mhux bħal tas-soltu – iva, qed nara issa – int le, mhux bħal tas-soltu. Ibqa' hawn. Għalik – għalik nagħmlu rappreżentazzjoni speċjali!
SPETTATUR: 'Ġa rajt kemm-il waħda. Dort kullimkien. Imkien ma sibt li ridt.
PANTALONE: Imma aħna – tara kif aħna ma niddiżżappuntawkx ukoll! Issa tara!
SPETTATUR: Nara? Hawn? Hawn ma naħsibx li hawn... Agħdirni.
PANTALONE (iżommu): Stenna hawn qed ngħidlek! (B’anqas herra.) Agħdirni. Mhux għax inkun rrid... It-ton tiegħi, għemili, mhux ħtija tiegħi; hekk jien magħmul. Imma tassew irridek – nixtieqek – tibqa'. Tmurx għalissa.
SPETTATUR: Ma naħsibx li nista' ndum wisq...
PANTALONE: Iva f'ġieħ kemm hemm, oqgħod sakemm tista', tajba din! Kelma ta' Pantalon, imma int rasek iebsa tassew!
SPETTATUR (jipprova jinteressa ruħu): Min għedt li int?
PANTALONE: Min? Jien?
SPETTATUR: Iva; ma nafx x'isem għedt issa.
PANTALONE: Ah, jien iva! (Idur lejn il-platea, jintroduċi ruħu.) Jien Sor Pantalone dei Bisognosi, nobbli u merkant ta' V'nezja, biex inservikom! Nagħmlulha ċara, jien ma nservi lil ħadd, imma hekk imorru l-affarijiet, u ħadd ma jista' jgħid li Sor Pantalon ma jafx kif imorru l-affarijiet – u kif jiġu wkoll – speċjalment kif jiġu. (Iċekċek il-borza bil-flus.) Aktar ma jiġu aħjar – anqas ma jmorru bil-wisq aħjar.
SPETTATUR: Ah, dak il-karattru li trid taħdem – il-maskra tiegħek. Imma int min int?
PANTALONE: Eh? Qed ngħidlek; Sor Pantalon dei Bisognosi jien...
SPETTATUR: Iva naf! Dik il-parti tiegħek fil-kummiedja. Imma fis-sewwa min int int tassew?
PANTALONE: Pantalone – le?..
SPETTATUR: ...Le!
PANTALONE: Le?
SPETTATUR: Lee!!
PANTALONE: Le mela.
SPETTATUR: Dik il-maskra tiegħek! Qed tifhem? Mhux fil-ħajja – fil-ħajja int differenti!...
PANTALONE: Ah, jiġifieri... trid tgħid?...
SPETTATUR: Eh, qed tifhem? Int – int tassew, min int?
PANTALONE: Aaah! Qed nifhem! Jien.. (Indeċiż) Jien... Sor Pantalone dei Bisognosi, merkant u...
SPETTATUR : (jgħaddas rasu bejn idejh – jaqta' jiesu.)
PANTALONE: ...Nobbli ta' V'nezja. Imma mhux hekk?
SPETTATUR: Ma jimpurtax. Ma jimpurtax ara.
PANTALONE: Agħdirni. Nixtieq naf ngħinek. (Pawsa.) Int imma – min int inf!
SPETTATUR: Jien – ma jimpurtax min jien jien. Jew aħjar, għalik ma jistax jimporta. Għalija jimporta wisq biex ngħidlek. Jien spettatur – għalik biżżejjed.
PANTALONE: La qed tgħid int. Imma min jaf kieku nibdew!...
SPETTATUR (fuq kliemu): Għajjien wisq. Għajjien. Dal-pajjiż mhux kbir wisq. M'ilix f’dawn l-inħawi wisq lanqas – bilkemm ilħaqt tliet staġuni. Ma tlift ebda rappreżentazzjoni, f’ebda teatru. U safrattant diġà ħlejt ruħi. Rajt kull ma kien hemm x'tara; mort kull fejn kien hemm immur. Għejejt malajr wisq... .Imma mhux minn dejjem kien hekk! Niftakar kien hemm żmien! – xi darba, ma niftakarx sewwa meta, imma kien hemm... xi darba... żmien. Kien hemm – naħseb.
PANTALONE: Bla dubju. Irid ikun hemm żmien – xi żmien – meta. Imma taqtax qalbek! Issa la nibdew l-ispettaklu aħna – issa tara kif malajr tiġi f tiegħek!
SPETTATUR: Jalla. Din naħseb li l-aħħar tama tiegħi li nsib xi ħaġa biex inderri. Għax qaluli wkoll, "Jeħtieġ idderri. Li għandek qalbek dgħajfa mhix skuża biżżejjed biex ma tagħmel xejn. Mur xi mkien – interessa ruħek u qum ftit fuq tiegħek." U jien ippruvajt kieku; mhux ħtija tiegħi li ma sibt xejn li jqanqalni – xejn li jimpenjani b'ruħi u gismi!
PANTALONE: Tinkwieta xejn! Aħna issa nqajmu 'l dawn – (juri lejn il-kummidjanti fl-art) – u meta jistenbħu lkoll imbagħad – ħalli f'idejna mbagħad! Ħalli f'idejna! Nibdew! (Jersaq lejn ARLEKKINU.) Tarah 'il dan? Ftit ieħor u ma zżommux wieqaf b'mazzra!
ARLEKKINU, dahru mal-karru u nofsu moħbi minn kostumi oħrajn, huwa l-uniku fost il-kummidjanti li jinsab fuq saqajh, għalkemm huwa milwi tnejn minn qaddu, b’rasu u idejh imdendlin 'l isfel.
PANTALONE (ifarfarlu t-trab minn fuqu): Ej, stenbaħ Arlekkinu – qum. (Lill-ISPETTATUR) Sur Spettatur, dan Arlekkinu. Arlekkinu, dan hu s-Sur Spettatur. (Ebda tweġiba.) Ej, stenbaħ, Arlekkinu!
PANTALONE jipprova jwaqqfu dritt – ħsejjes ta' żaqżiq idarras.
Għal waqt wieħed ARLEKKINU jieqaf dritt...
PANTALONE: Hekk!..
ARLEKKINU jerġa' jintelaq kif kien.
PANTALONE: Santa pazenzja! Kull darba ssir aktar iebsa biex tqajjimhom, ja qabda għażżenin! (Jipprova bil-ħlewwa.) U isa, Arlekkinu. Arlekkinu? Arlekkinuzzu – Arlekkinuzzu - uzzu- uzzu - uzzu?... Għidli li stenbaht, Arlekkinu ta' qalbi!
ARLEKKINU jxengel rasu, "Le!"
PANTALONE (jitlef sabru – ifajjarlu bil-bastun): Ja bugħażż, għazzien, skansafaċendi! Qum jew indewwaqlek dan! Arlekkinu tax-xjaten, qed ngħidlek qum!
ARLEKKINU joqmos tnejn 'il bogħod minn PANTALONE u jieqaf dritt.
ARLEKKINU: Qomt! Qomt u għandi l-zuħ! Għandi l-għats! Tini niekol – tini nisrob! Kemm hu bard! Għejejt rieqed! Zibli sizzu. Fejn se npozzi! Għejejt – ħalluni norqod – se norqod – irqadt! (Itella' idejh ma ħaddejh, tabirruħu rieqed.) Bonzwa għalikom!
PANTALONE (iħaddem il-bastun): Torqodx, Arlekkin!
ARLEKKINU (joqmos imma jibqa' tabirruħu rieqed): Għandi l-zuh! Bil-għats! Jien rieqed.
PANTALONE: Qum! Min jorqod ma jaqbadx hut!
ARLEKKINU: Arlekkinu mhus sajjied! Jorqod mela!
PANTALONE: Eh iva, mela hu din – u din – u din! (Jagħtih bla ħniena.)
ARLEKKINU (iqum malajr): Is-sjafek! Jekk rieqed mhus suppost ħassejthom id-daqqiet – mhus sew ta! Lanqas l-irqad ma tista' tafda!
PANTALONE: Qajjem lill-oħrajn issa, ħaffef. Colombina, Brighella u l-Kaptan – qajjimhom ilkoll! Hawn das-Sinjur Spettatur qed jistenna lilna; ġie għalina apposta.
ARLEKKINU: Min? (Iħares minn taħt il-għajn lejn L-ISPETTATUR.) Dan? Dan għandna għal-lejla?
PANTALONE: Dak! U m'għandux ħin x'jaħli. Mur qajjimhom.
ARLEKKINU (idur ma' L-ISPETTATUR, ixammem miegħu): Imma... dan biss? Dan – dan mhus biżżejjed! U kemm hu rqiq ukoll!
PANTALONE: X'jiġifieri? Mela dak xi aringa biex nikluha!? Toffendih hekk lis-sinjur, imissek tisthi!
SPETTATUR (iżommlu l-bastun): Le, ma ġara xejn – ma ħadtx għalija tibzax. Imma kieku taħsbu biex tibdew il-kummiedja?...
PANTALONE: Għandek raġun! Arana bdejna senzaltru! Isa, Arlekkinu – titnikkirx aktar. Jeħtieġ nibdew issa stess!
ARLEKKINU: Nibdew – kelma għedt kieku! Ma rridu sejn biex nibdew; ħallu f idejja. (Jersaq f'nofs il-palk; ikellem il-platea) Sinjuri – sinjuri rġiel u sinjuri nisa – sinjuri kbar u sinjuri zgħar – u zkejknin ukoll! – Il-Kummiedja bdiet! Taraw, Sinjuri, sejrin, seni ta' mħabba ħlewwa ta' qalb; tisimgħu zrajjiet ta' għerf u qlubija bla qies! – zfin inkantevoli u meraviljus jgħassaq l-għajnejn! U tidħku... Uuu kemm se tidħku! Tidħku biz-zajt u l-ħmerijiet li Arlekkinu u sħabu biss jafu jagħtukom! Iva, Sinjuri – il-kummiedja bdiet!
Iċapċap lilu nnifsu – jagħmel inkin lejn il-platea u jibqa' milwi tnejn, rasu 'l isfel bla ma jiċċaqlaq.
Pawsa.
SPETTATUR: X'qed tistennew?
PANTALONE: Kompli, Arlekkin!
ARLEKKINU (għadu rasu 'l isfel): Ma nistas!
SPETTATUR: Imma din marda tagħkom! Dejjem se tibdew u qatt ma jiġri xejn! Komplu!
ARLEKKINU (jieqaf dritt): Iss, mela tort tagħna? Biex nibdew il-kummiedja jeħtież il-bakketta mażika!
SPETTATUR: Bakketta mazika! (Bi tmashir) Ma teżisti ebda bakketta mażika!
PANTALONE: Imma għandu raġun Arlekkinu, Sur Spettatur. Biex nibdew il-Kummiedja dejjem kienu jiġu s-sħaħar u l-allat...
SPETTATUR (bħal qabel): Is-sħaħar u l-allat!...
ARLEKKINU: ...Mela! Iz-zhahar u l-allat u jagħtuna l-bakketta mażika! Imbagħad tibda l-Kummiedja!
SPETTATUR: Ma se jiġu ebda sħaħar – ma se jkun hawn ebda allat. U ebda bakketta maġika. (Kiebi) Ma se jkun hawn ebda kummiedja – lanqas il-lejla.
ARLEKKINU: Min jaf kieku nfittsu si haza nużawha flok bakketta mazika?!
PANTALONE: Infittxu? Imma fejn – fejn? (Iħares madwaru – ifittex.)
ARLEKKINU: Infittsu! Infittsu u nsibu; si ħaża jrid ikun hawn. (Lill-ISPETTATUR) Fittes magħna, sieħed!
SPETTATUR: Infittex fejn? Imbagħad f”dad-dlam – ma tara xejn.
ARLEKKINU: Forsi għajnejk m'għadhoms li kienu – mhus bilfors jahti d-dlam miskin, ma taħsibs?
L-ISPETTATUR jibqa' ma jitħarrikx.
ARLEKKINUjfittex madwaru – jispiċċa jteftef ukoll ma' ħwejjeg L-ISPETTATUR.
ARLEKKINU (isiblu t-torċa fi ħżiemu): Di' s'inhi?
SPETTATUR: Dik torċa. Tawhieli jien u dieħel...
PANTALONE: Il-bakketta maġika! Hemm hi! Ġabhielna s-Sinjur u ma ntbaħniex, Arlekkin!
SPETTATUR: Mhux ġibtha – tawhieli.
PANTALONE: L-aqwa li qiegħda hawn! (Joħroġ idejh biex jeħodhielu.)
SPETTATUR: Imma – għandkom bżonnha?...
PANTALONE: U ngħid! Essenzjali!
ARLEKKINU: Sensjalissima!
SPETTATUR: Ma nistax inżommha jien? M'għandkomx dawl hawn? Ftit ilu kien hawn...
PANTALONE: Hawn mela le – tibżax! Dalwaqt jixgħelu kullimkien...
SPETTATUR: Imma kemm idumu? U joqogħdu jinxtegħlu u jintfew il-ħin kollu kif għamlu l- ewwel?...
PANTALONE: U le, le. Issa tara. Ġib.
Jieħu t-torċa. Jixgħelha madwaru ferħan se jtir.
PANTALONE: Il-bakketta magika, Arlekkin! Il-bakketa maġika!
ARLEKKINU: Mażika! Kemm hi sbejha! Issa iva – issa tara kif kulħadd iqum!
PANTALONE: Ħudha, Arlekkin! Mur qajjimhom isa!
ARLEKKINU: Is-sifna mazika – il-banketta mazika u z-zeħer iseħħ! (Jersaq lejn il-karru.) Nibdew minn sieħbi Brighella, Sor Pantalon?
PANTALONE: Ibda, ibda! Ah, il-lejla, Sur Spettatur – il-lejla se taraw ħwejjeġ tal-għaġeb! Tal-għaġeb! Ibda, Arlekkin!
ARLEKKINU: Għalina mela! (Jitla' fuq il-karru ħdejn Brighella, jixgħel it-torċa għal fuqu) Zeher zeher taz-Zharijiet – Abrakadabra, Abrakadabrella – qum u stenbah, sieħbi Brighella! (Brighella ma jitħarrikx.) Wej, Brighella! (Iċaqalqu – jitbaxxa fuqu. Jinġibed lura malajr.) Jaqq! S'riħa ta' nbid qares għandu! Dan sgur sorob si sarba papali, Sur Pantalon!
PANTALONE (jagħti bil-bastun fuq Brighella): Għażżenin! Ilkoll li intom għażżenin! (Lil ARLEKKINU) Ħallih lil dak; mur qajjem 'il xi ħadd ieħor!
ARLEKKINU: Nipprova...
Jersaq lejn PIERROT u COLOMBINA ħdejn l-għadira. Mitluqa f'ħoġor PIERROT hemm mandolina.
ARLEKKINU: ...Ah, Pierrot! Pierrot sgur li jqum. Hi, ara; għandu wizzu msarrab bid-dmugħ tal-aħħar darba! Imsejken Pierrot, kemm beka! Imsarrab għasra! Mhus bilfors miskin...
SPETTATUR: Għaliex? Xi gralu l-aħħar darba?
ARLEKKINU: Mititlu Coquette miskin.
SPETTATUR: L-għarusa tiegħu?
ARLEKKINU: U s'għarusa! Il-kelba kienet Coquette; kelba skejkna, gustuża. Miskina, waqgħet fl- għadira – Plop! – u għerqet! M'hemms li jistabar imsejken.
PANTALONE: Qajmu!
ARLEKKINU: Tgħid mhus aħjar inħalluh rieqed, jistrieħ?...
PANTALONE: Qajmu!
ARLEKKINU: Inqajmu mela. (Kantaliena bħal qabel, iżda b'anqas briju; aktarx melankoniku.) Zeher, zeher taz-Zharijiet – Abrakadabra – Abrakadabrò – tibkis iżjed, ħabib Pierrot. (Jixgħel id-dawl tat-torċa f'wiċċu.)
PIERROT (bil-mod il-mod jgħolli rasu): Min? Min isejjaħli? (Jilmaħ id-dawl tat-torċa. Bilkemm mhux b'ferha.) Il-qamar! Huwa int li ġejt tfarragni?
ARLEKKINU: Il-qamar m'inies, Pierrot sieħbi!
PIERROT (iqum bilwieqfa b'għeja kbira): Fejn hu l-qamar mela? (Iħares madwaru b'dieqa.) Dejjem id-dlam. Għadu l-lejl. (Jogħrok ġenbejh u dirajgħ, mirżuħ.) Qed inħossu – għadu l-lejl. Imma l-qamar fejn hu, mela?
ARLEKKINU: Hekk hu! Jekk hu l-lejl suppost hawn il-qamar. Jekk talanqas mhus se jkun lejl bla qamar...
ARLEKKINU jħares 'il fuq – ifittex fid-dalma ... U joħroġ il-qamar.
ARLEKKINU: Hemm hu! Issa li għandna l-qamar m'hemmx għalfejn titnikket aktar.
PIERROT: Il-qamar! ...Il-qamar!
Iħares 'il fuq, PIERROT jimxi lejn fejn qed jara l-qamar.
Jieqaf hekk kif jasal ma' ġenb l-għadira. Iħares 'l isfel.
PIERROT: (Jiftakar. Imbikkem.) Coquette! Coquette tiegħi!
PIERROT jixref lejn l-għadira, donnu jrid iżomm lil xi ħadd. Ikun kważi se jaqa' fiha li ARLEKKINU ma jżommux.
PIERROT: Coquette! Iċ-ċkejkna Coquette tiegħi!
PANTALONE: Hemm aħna! Bla moħħ ilkoll li intom! X'ridt tmur tqajmu tagħmel 'il dak? Ma tafx li dejjem hekk jispiċċa?!...
ARLEKKINU: Mela ma nafs! U jien għedtlek!...
PANTALONE: Bla moħħ! (Idur fuq PIERROT li reġa' niżel inewwaħ ħdejn l-għadira.) U int aqtagħha! Xebbajtna issa b'din Coquette tiegħek! Taħseb li n-nies tiġi hawn biex tara lilek tnewwaħ?
PIERROT: Jisgħobbija! Imma mhux jien tlabt li nistenbaħ. Għalija aħjar ħallejtuni rieqed. (Jolfoq.) Xi tridni nagħmel; malli nistenbaħ... niftakar! (Jolfoq bla heda.)
PANTALONE: Bdejna! Bdejna! Imma għiduli kif tista' ttella' kummiedja bħal dari b'dawn l-irjus tas- serratura! (Jiżvoga bil-bastun fuq ARLEKKINU.) U int iċċaqlaq! Mur qajjem lill-oħrajn għax b'rasek se jdur! Mur – itlaq – ħaffef – iċċaqlaq!!...
ARLEKKINU: Jiena kieku mmur nitlaq inħaffef nizzaqlaq, Sor Pantalon, imma si trid tagħmel jekk l-oħrajn ma jridus jizzaqalqu?!
PANTALONE: Ċaqlaqhomn! Obdi jew taqla'!
ARLEKKINU: U meta nobdi sorta naqla'! Ma zara sejn imma; issa nqajjimlek lill-għaziza bintek, is-sbejha Colombina! (Jersaq lejn COLOMBINA!) Zeher, zeher taz-Zharijiet – Abrakadabra, Abrakadabrina – tbissem u qum, zbejha Colombina!
COLOMBINA (tqum): Sebaħ! Imma għadu kmieni – għadu wisq kmieni.
ARLEKKINU: Imma issa li qomt int, iqum kulħadd, zbejħa Colombina! Tistenbaħ is-sema, jisgħelu s-smewwiet, jgħannu l-għasafar zkejknin!!...
COLOMBINA: Imma aħna biss għadna stenbaħna? (Tilmaħ lil PIERROT.) Pierrot! (Titbaxxa fuqu, ħiemed jibki.)
ARLEKKINU: U ħallih lil Pierrot, Colombina! M'intis tara kemm għadu mnikket?
COLOMBINA: Imsejken Pierrot.
ARLEKKINU: Dak moħħu biss fil-qamar... u f’Coquette!
COLOMBINA: Dik Coquette! Dejjem Coquette! Qed nieħu gost li għerqet. Imma din li jkolli nissielet għal imħabbtu ma' ...kelba! (Bi tnehida) Imsejkna jien.
PANTALONE (jersaq biex jgħannaqha): Ah, binti! Kif jimtlew bid-dija dawn l-għajnejn għajjiena ta' msejken missier għad-dehra tiegħek!...
COLOMBINA (twarrab minn ħdejh, tmur tinxteħet ħdejn PIERROT, issabbru) Pierrot!
PANTALONE (isib ruħu jgħannaq il-baħħ): ...biex ngħid is-sew, dehra bil-wisq qasira, f'ġieħ Ġove! (Lill-ISPETTATUR) Agħdirna, Sur Spettatur; ma nafx x'inhu jiġri l-lejla!
SPETTATUR: Nagħdrek. U nistenna jien.
PANTALONE: Ah, tistenna. (Itih ħarsa ftit kerha.) Dażgur, hawn int tistenna. (Idur madwar il-palk.) Ma nafx x'inhu jiġri. Kollox imgħawweġ ġej! (Jipprova jqajjem lill-kummidjanti l-oħrajn.) Qumu minn hemm – ċaqalqu! Brighella, qum j'għazzien! Dottor Balanzon – fejn hu Dottor Balanzon? U l-Ballerina?! Qumu?!
ARLEKKINU: Eh, Sor Pantalon, Sor Pantalon, sotta sotta ġejja l-lejla. Il-grazzjuża Ballerina ilha s-snin twal twal ma tistenbaħ u Dottor Balanzon, dak ikolli ngħid kiel xi ikla kotba tqal tqal bil-Latin u baqgħulu fuq l-istonku. Waqt li l-Kaptan Spaventa, dan ukoll... Imma stenna! (Jieqaf ħdejn il-figura tal-KAPTAN.) Dan le! Kulħadd jaf li Kaptan Spaventa m'għandu sejn fuq l-istonku – u wisq anqas f'moħħu!
PANTALONE: Qajmu! Ma nistgħux nibqgħu hekk, weħedna, jiena u int biss! Qajmu!
ARLEKKINU: Bies inservik mela! (Jiżfen madwar IL-KAPTAN.) Zeher, zeher taz-Zharijiet – Abrakadabra, Abrakadabran, il-Kaptan Spaventa huwa baħnan!
KAPTAN SPAVENTA (jaqbeż fuq saqajh – jislet ix-xabla): Ragħad u sajjetti! Kaptan Spaventa ta' Vall'Infern huwa jien! (Jattakka lil ARLEKKINU.) Un-deux-trois! Touche! Ċedi viljakk!
ARLEKKINU (għarkobbtejh): Ħniena! Ħniena, oh wisq qalbieni, Kaptan!
PANTALONE: Bravo! Bravo! Kaptan! Saflaħħar! Ħsibt li se nitilfu s-serata kollha! Ħadd mill-oħrajn ma jrid iqum jaħasra!
KAPTAN: L-oħrajn? X'tambuhom l-oħrajn meta għandkom lili? Aaah! Ragħad u sajjetti!
ARLEKKINU: U beraq!
KAPTAN: Ragħad u sajjetti!! Triegħed, o’ sema – staħba ja xemx! Kelma ta' Kaptan Spaventa ta' Vall'Infern, la hawn jien – hawn kulħadd! AAAaaaahhh! (Jagħti fuq sidru jgħajjat – suppost għajta ta' ljun – tispiċċa fi tqaħqiħa marradija.) F'ġieħ Belzebub! Kemm domt rieqed daru għalija l-mikrobi! Tradiment faħxi! Sabutaġġ! Sabutaġġ!
PANTALONE: Imma l-aqwa li erġajt magħna! Issa kemm inqajmu 'l Pulċinella u nerggħu ngħaqqdu l-kumpanija bħal dari!
ARLEKKINU: Imma tgħid jaqbel li kollos jerza' jkun bħal dari, Sor Pantalon? Jekk ma rridus għawz, aħjar inħalluh ininni lil Pulzinella.
KAPTAN: Ha! Tkellem il-ġifa! Il-kodard! Tibża' minn Pulċinella int? Minn dak il-ħotbi aħdar, ħajjen u ħażin...
Mir-rokna tiegħu PULĊINELLA jidher jitnaffar u jonfoħ, imma għalissa ma jqumx.
KAPTAN (jiħdiel – jibdel it-ton): ...Biss, minkejja dawn id-difetti ċkejknin li wieħed jista' jifhem u jagħder, forsi għandu nitfa raġun Arlekkinu. Mhux ta' min wieħed itellifhielu dik in-nagħsa ħelwa lil ħabibna Pulċinella...
PULĊINELLA jagħti ħjiel li qed jistenbaħ.
PANTALONE: Le. Jeħtieġ li jistenbaħ hu ukoll! Kollox bħal qabel irid jerġa'! Ah dari – iż-żminijiet ta' dari! Il-ħajja ta' dari! Ah, uliedi – sabih li tgħix! Sabiħa l-ħajja – u kif kien jgħid il-kollega Dottor Balanzon, Gaudeamus, gaudeatur, gaudeantium!
ARLEKKINU: La tgawdi tgawdi, dak hu fatt! Rajts kif naf bil-Grieg!
PANTALON: Igdem ilsienek, j'injurant! Ignorantium in defiċit, ignorantiatum!
ARLEKKINU: ...Tum! Ikolli nammetti li "injoranjtum" ma nafs si tfisser.
PANTALONE: Rajtx! Imissek tisthi!! Mur qajjem 'il Pulċinella, ja ħmar!
ARLEKKINU: Jiena nistħi u ħmar, imma 'il Pulzinella ma nqajmus, Sor Pantalon.
PANTALONE: U jien intennilek – int imissek tisthi – int ħmar – u 'il Pulċinella jkollok tqajmu!
ARLEKKINU: U jien nistħi għal darba tnejn – jien ħmar doppju – imma 'l Pulzinella ma nqajmus!
PANTALONE: U jien intenni ntenni!... (Jgħolli l-bastun.)
PULĊINELLA (iqum f'salt u joħroġ b'qabża għal nofs il-palk): Kukkuruku! Pulċinella jiena w'hawn! (Għandu għasluġ oħxon f'idu – jużah indiskriminatament fuq min ġie ġie.) Fuq min tiġi jkun sultan! Iva, Sinjuri – Pulċinella jiena w'hawn!
ARLEKKINU (mar jitrekken wara l-karru): Mamma mia, issa korrejna!
PULĊINELLA (iġebbdu minn widnejh – joħorġu għan-nofs): X'int tgedwed, j'Arlekkin? U xi smajt – xi smajt dina tiegħek li int lili ma tridx tqajjem?
ARLEKKINU: Imma dik ma tgħodds, Sur Pulzinella! Jekk kont imqajjem, kif stajt inqajmek?
PULĊINELLA: Kliemek mhux għal kollox oriġinali, ja ħlejqa bla sinsla, imma tajjeb għalik li lsienek idurlek, għax li kieku kien idur il-bastun tiegħi, ħabib tiegħi! (Itaptaplu daqqa gmielha fuq dahru. ARLEKKINU jogħtor.): Ja ħabib KBIR tiegħi Arlekkinu. (Daqqa aqwa u ARLEKKINU jispiċċa fl-art.)
ARLEKKINU: Il-ħbiberija tiegħek qalila tassew, ħabib Pulzinella.
PULĊINELLA: Magħruf jien għall-ħbiberija! Qalbi soda, injam fagu, l-istess bħall-bastun u l-ħotba tiegħi – din il-ħotba ċkejkna tiegħi. Ċkejkna iva, imma kbira ħafna – kbira wisq! – f għajn in-nies! Kulħadd jafha din il-ħotba tiegħi; tajjeb mela li kulħadd isir jaf il-bastun tiegħi ukoll! Kollox bħall-aħwa jeħtieġ naqsmu! Ħuti l-għeziez! Ersqu – ersqu! Tgħidulix li qed taħarbuni, jien il-kbir ħabib tagħkom.
PANTALONE (jagħti pass 'il quddiem u tnejn lura): Ħabib Pulċinella, min jaħarabek – aħna? X'hemm isbaħ mill-ħbiberija – l-imħabba – il-fratellanza fost il-bnedmin?! Ah – il-ħbiberija!! Amicus amicandum vox popoli, amen! Kif kien jgħid l-għaref Papas Malmenatus, qatt minsi mid-devoti tiegħu!
PULĊINELLA: Ħabib Pantalon! Nitgħaxxaq nintebaħ li kliem il-għerf minn fommok qatt ma jieqaf kieku xi darba jibda! U int – int, Kaptan Spaventa, qalbieni fost il-qalbenin – faħħari fost il-faħħarin – int m'għandek xejn x'tgħidilna? Xi ġrajja ta' mewt u qirda – ta' qilla jew ġjufija – ta’ demm!?
KAPTAN: Demm, iva! U qlubija! Ingħidilkom mela! (B’amar.) Isimgħuni lkoll! ...U int ukoll, Sur Pulċinella, dejjem jekk jogħġbok tweġġaħni bil-preżenza stimatissima tiegħek...
PULĊINELLA: Inweġġħek – inweġġħek! Nisimgħu l-aħwa – issa li lkoll ħaġa waħda rġajna – issa li l-qaqoċċa rġajna għaqqadna – nisimgħu!
ARLEKKINU, PANTALONE u PULĊINELLA jinxteħtu bilqiegħda madwar il-KAPTAN SPAVENTA. L-ISPETTATUR, waħdu f'ġenb il-palk iħares lejhom, aktar ma jmur aktar jagħti ħjiel li qed jitlef is-sabar.
KAPTAN: Isimgħu l-aħwa! U tkexkxu! Mela din hi l-grajja ta’ taqtigħa ma taqta' xejn li darba kelli Jum l-Erwieħ kollha ma' Belzebub. Kienet...
ARLEKKINU: Ah, s'disgjazza! L-erwieħ kollha ma' Belsebub! Ħadd m'hu se jsalva! Ħadd! L- erwieħ kollha ma' Belsebub!...
KAPTAN: Iskot defiċenti! Jien għedt F'Jum l-Erwieħ Kollha ma' Belzebub!...
ARLEKKINU: Appuntu! Aah – magħmula tagħna!
KAPTAN: Agħlaq ħalqek, Buffu! Jien se nkompli jew ma nkomplix?
PULĊINELLA: Kompli, Kaptan. Milli jidher din tiegħek ġrajja mħawda qatigħ, imma forsi nifhmu aħjar. Kompli...
SPETTATUR (jinterrompi): Isma', skużawni ftit. Jien...
COLOMBINA flimkien ma' PIERROT, dejjem rasu mgħaddsa fuq sidru u mnikket, tersaq lejn il-KAPTAN.
COLOMBINA (Tinterrompi lill-ISPETTATUR): Għadkom hawn intom? Għadkom ma ddejjaqtux iddejqu lil ħaddieħor? Għax ma tagħlqux ħalqkom jekk minnu ma joħroġx għajr ħmerijiet? Hemm affarijiet wisq isbaħ fil-ħajja milli tisimgħu d-diwi ta' leħinkom jakkumpanjakom tul għomorkom. Għax ma titgħallmux minn Pierrot?
KAPTAN: Haa! Minn Pierrot!
COLOMBINA: Minn Pierrot, iva! Taħsbu li għax tarawh sieket m'għandux ilsien biex jgħid dak li jħoss kieku jrid? Jekk ma jitkellimx għax dak li jaf, u dak li ħass...
ARLEKKINU: Ħass u spinaċi! Kaboċċi!
COLOMBINA: ...għax dak li ħass ma jsibx kliem kif jurih, għalhekk! Intom pupi ħdejh! Hu raġel tassew! Raġel għaref, intelliġenti, matur...
ARLEKKINU: Magħdur – magħdur miskin!
COLOMBINA: U int – int kemm se ddum ittenni l-istess ħmerijiet – l-istess buffunati li ħadd m'għadu jidhak bihom? Meta se tikber?
ARLEKKINU: Meta jtuni niekol ikolli ngħid, sbejħa Colombina!
PULĊINELLA: Hawn ħu din għat-togħma, ħa! (Jagħtih bl-għasluġ.) Hekk; forsi titgħallem! Quddiem din in-nobbli kreatura kif ma tistħix iġġib ruħek hekk? Ah, Colombina, anġlu tas-sema, kif int imdawra bl-imbeċilli! Ah, li kieku m'hawnx jien niddefendik, nieħu ħsiebek, nindukrak...
COLOMBINA (bi stmerrija): Niżżik ħajr, Sur Pulċinella, 'ga għandi min jieħu ħsiebi...
PANTALONE: Għandha lili – għandha lili! Binti! Ah, kif jimtlew bid-dija kedawn l-għajnejn ta' msejken missier għad-dehra tiegħek!
PANTALONE jintefa' fuqha biex jgħannaqha,
COLOMBINA tatih daharha u ddur fuq PIERROT. PANTALONE jsib ruħu jgħannaq lil PULĊINELLA.
ARLEKKINU u L-KAPTAN jinxteħtu fuq it-tnejn l-oħra – jitbahrdu u jiżżufjettaw fuq xulxin.
COLOMBINA: Għalxejn, Pierrot! Ħudni minn hawn! Ma niflaħx nissaporti iżjed qalb dawn l-irjus vojta! Ħudni,Pierrot! Kellimni int. Int taf titkellem kieku trid – kellimni fuq l-imħabba,Pierrot!
PIERROT: Imħabba? L-imħabba...
COLOMBINA: Kif tlissinha int ma jlissinha ħadd, Pierrot! Imħabba! Ejja, Pierrot – kellimni fuq l-imħabba. (Tmexxih lura lejn l-għadira.) Pierrot, Pierrot!
PULĊINELLA: Ma ġara xejn – titnikktux l-aħwa. Xorta ngħaddu mingħajrhom – anzi aħjar!
PANTALONE: Imma kif tistinka kemm tistinka ma jirnexxilek qatt ittella' kummiedja brillanti bħal dari...
KAPTAN: Imma mhux meta għandkom lili! Komplu – komplu isimgħu din grajjieti... Mela, kien immela Jum l-Erwieħ Kollha...
ARLEKKINU: Magħmula tagħna! Jum...
SPETTATUR (issa deċiż – jersaq fuqhom): Iskot int! Ieqfu!
ARLEKKINU: Belżebub...
SPETTATUR: Ieqaf!
PULĊINELLA: Dan min hu?
PANTALONE: Eh, għax ridt ngħidlek, Sur Pulċinella; dan l-Ispettatur.
SPETTATUR: Le! Skużawni ftit!
PULĊINELLA: L-Ispettatur? Hawn? Fuq il-palk?! Din fejn smajnieha!
PANTALONE: Ma tafx int, Sur Pulċinella; l-affarijiet li jiġru fit-teatri daż-żmenijiet!...
PULĊINELLA: Minn daqshekk – tassew! X'għarukażijiet! Qed joqtlu l-palk tagħna! Qed joqtlu l-arti tagħna! Qed joqtlu lilna! Lilna! (Idur fuq L-ISPETTATUR.) Bonswa għalik, Sur Spettatur. Allura int ġejt tara lilna mela, eh? U għidilna – għidilna, x'deherlek s'issa?
SPETTATUR: Bonswa. Iva, fuq hekk ridt ngħid jien...
PULĊINELLA: Fuqna, hux hekk? Interessanti, ma taħsibx?
SPETTATUR: Eh – iva – insomma – mhux tas-soltu – le, mhux tas-soltu, minn daqshekk veru. Kienu wissewni iżda, issa li qed niftakar; intom mhux bħall-oħrajn, qaluli. Kollox spirtu pront, mhux hekk?
PULĊINELLA: Hekk hu! Aħna nagħzlu li għandu jsir hawn. Aħna. Din ħajjitna – ħielsa minn kull xkiel – ebda kupjun li jiddettalna s'isir u x'ma jsirx!
PANTALONE: Ħielsa!
KAPTAN: Liberi!
ARLEKKINU: Bla skiel!
PULĊINELLA: Aħna s-sidien tagħna nfusna! Din hi l-vera arti! Dan hu l-ħelsien!
KAPTAN: Libertè! Fraternitè! Egalitè!
L-ISPETTATUR jibqa' xufftejh imkemmxin.
PULĊINELLA: Forsi imma s-Sur Spettatur jixtieq jagħmel xi osservazzjoni ċkejkna.
SPETTATUR: Le, insomma...
PULĊINELLA: Le, għid, għid, Sinjur; tibżax.
SPETTATUR: Għax, biex ngħid is-sew, għandi daqsxejn ta' dubju...
ARLEKKINU, IL-KAPTAN, PULĊINELLA, PANTALONE: Dubju!
SPETTATUR: Eh, irrid ngħid, ma nistax naqbad sew jekk il-kummiedja bdietx jew inkella qegħdinx tħejju biex tibdewha. Jidhirli li hemm xi ftit tal-... Ehhmm... .Xi ftit tal-konfużjoni. Imma forsi sejjer imqarraq.
PULĊINELLA: Le, għaliex? M'għandekx dritt sagrosant tesprimi l-opinjoni tiegħek jewwilla?!(Iħares bl-ikreh lejh – imbagħad lejn sħabu.) Xi ftit konfużjoni, eh?
ARLEKKINU (jipprova jiskużah): Forsi ried jgħid – nuqqas ta' ideat zari.
KAPTAN (aħrax): Jew – ebda dixxiplina!
PANTALONE: Kaos sħiħ!
PULĊINELLA: Babilonja papali!
SPETTATUR: Le, forsi mhux eżattament hekk. Biss tassew nixtieq naf jekk dan li ġejt nara bediex jew le. Wara kollox, jeħtieġ li wieħed ikun jaf jekk dan il-waqt, dan il-ħin li hu għaddej, huwiex biċċa mill-kummiedja jew inkella...
PULĊINELLA: Inkella?
SPETTATUR: Jew inkella... ħin moħli.
PULĊINELLA: Ħin moħli. Qed nifhem. Jiġifieri int trid taf jekk għandekx tinteressa ruħek f’dan li aħna qed nagħmlu u ngħidu hawn, jew jekk forsi għandekx tistenna... Dan li trid taf jiġifieri?
SPETTATUR: Għandi d-dubji tiegħi, kif għedt...
PULĊINELLA: Dubji! Għedtilna iva; għedtilna... (Diżgustat.) Dubji!
Itennu l-kelma "dubji" tażt l-ilsien, PANTALONE, PULĊINELLA u L-KAPTAN SPAVENTA jitrekknu jikkonfoffaw flimkien, kultant jagħtu ħars ikreh lejn L-ISPETTATUR.
ARLEKKINUjħares lejh, jitbissem tbissima ta' idjota u jersaq lejn sħabu jissemma'. Malajr iżda jinġibed lura minn ħdejhom imbezza'.
M'għandu mkien aktar fejn imur, jersaq lura lejn L-ISPETTATUR.
ARLEKKINU (l-istess tbissima ta' idjota): S'lejla sabiħa, hus?
SPETTATUR (għajnejh fuq l-oħrajn jikkonfoffaw): Eh, iva... .Wara kollox jien ngħidilhom għall-gid tagħhom stess. Jekk hemm id-dubji jeħtieġ li nammettu li jezistu.
ARLEKKINU: Kulħadd minn daqshekk għandu d-dubji tiegħu.
SPETTATUR: Mela għax ma jammettux!?
ARLEKKINU: ...Kulħadd. U kulħadd jixtieq jaf u jifhem kieku. Imma sorta jkollna nkomplu. Inkomplu nizzuffjettaw, inkomplu niżfnu u nitbellħu – u nitqatlu!
SPETTATUR (b'disprezz): Il-Kummiedja jeħtieġ tkompli, hux hekk?
ARLEKKINU: Tkompli, għax ma tafx (jikkoreġi ruħu) għas ma tafs kif, ħin bla waqt tħares madwarek u tintebaħ li hemm Spettatur qed josserva kollox.
SPETTATUR: Ma kontux qed tistennewni l-lejla, hux hekk?
ARLEKKINU: Ħin bla waqt, meta lanqas biss tistennieh. Xi darba min jaf meta. U safrattant? Safrattant tul il-ħin kollu li jibqa' trid tgħaddi sigħat sħaħ fil-ħemda u n-nofs dalma, tixxenja u titbellah. Biex imbagħad, malli jinxtegħlu d-dwal issib teatru battal. Imma allaħares kellna noqgħodu nitnikktu fuq hekk! Inkomplu – dejjem inkomplu!
SPETTATUR: Imma possibbli ssibu biżżejjed kummiedji godda?
ARLEKKINU: X'hemm bżonn ikunu godda? Aħna nimprovisaw sakemm nistgħu, imma hemm il-limiti safejn inwasslu. Iva kultant inċaqalqu sitwazzjoni, intarrfu l-possibilitajiet u nżewqu ċ-ċirkostanzi – imma l-kummiedja waħda tibqa'. Ftit tinbidel. Hemm il-limiti.
SPETTATUR: Imma m'għandux ikun hekk! Mhux għalikom!
ARLEKKINU: Hemm il-limiti.
SPETTATUR: ...Għalikom m'hemm xejn miktub! Intom ħielsa!
PULĊINELLA (jieħu l-ispunt – jinħall minn ma' sħabu): Ħielsa! Ah, xi kliem il-għerf! Iva, ħuti! Jeħtieġ niftakru! Aħna ħielsa!
PANTALONE: L-arti tagħna bla qies! Ħadd ma jindaħlilna! Inkomplu mela!
KAPTAN: Inkomplu. (Lill-ISPETTATUR) Tagħtix widen u kas dan l-imbeċilli, ħabib! Inkomplu!
ARLEKKINU: Dasgur – l-akbar buffu min jagħti widen ta' buffu...
PULĊINELLA: Iskot int! Telliftna ħin biżżejjed! Inkomplu!
SPETTATUR: Le, stennew – stennew, ħbieb! Ma tistgħux tkomplu kif kontu sejrin l-ewwel!
PANTALONE: U għaliex le?
SPETTATUR: Jeħtieġ infehemkom...
PULĊINELLA: U biex tfehemna jeħtieġ nieqfu. Se zżommna – se żżomm lilna u żżomm il-kummiedja.
SPETTATUR: Jeħtieġ.
PULĊINELLA: Jiġifieri, minkejja li int stess tammetti li aħna ħielsa, madankollu aħna – sakemm tfehemna int – jeħtieġ li nieqfu. Minħabba fik. Tajjeb mela – nieqfu.
Kulħadd jieqaf fejn hu. Ilkoll iħarsu lejn L-ISPETTATUR.
SPETTATUR: Mhux għax irrid nindaħal, imma jeħtieġ.
PULĊINELLA: Le, kollox sew, la qed tgħid hekk... Tibżax; tkellem. Għid.
Pawsa.
SPETTATUR: Grazzi. Kelma waħda nixtieq ngħid...
PULĊINELLA: Ah, saflaħħar l-aħwa! Sibna xiħadd jifhem is-siwi tal-kliem! Xiħadd li jikkuntenta ruħu b'kelma waħda biss!!... Skużani, interrompejtek. Iva; kont qed tgħid?...
SPETTATUR: Għax ifhmuni, xtaqt ngħid...
PULĊINELLA: Ixtieq! Ixtieq u għid! Nisimgħuk aħna. Niftħu widnejna lkoll! Hekk tajjeb?
SPETTATUR: Eh, iva... Imma kif kont se...
PULĊINELLA: Iva! Qal "Iva"! Ah, ħabib – nieħu gost nara li nonostante kollox meta niġu għal kwistjoni ta' prinċipju int ukoll taqbel magħna! Ah, kemm huma sbieħ il-ftehim u l-għaqda!...Imma ridt tgħid kelma int l-ewwel, hux hekk? X'qed tistenna? Għid – għid u titnikkirx iżjed – issa li d-dwal jinsabu fuqek – issa li ksibt nofs il-palk – għid! Nisimgħu kliem il-għerf! Nisimgħu din is-Sibilla, l-aħwa!
ARLEKKINU: Sibilla – s'isem gustus!!
PULĊINELLA (dlonk isikktu b'daqqa ta' għasluġ): Ikkumpatih, oh barrani...
PANTALONE: Buffu injurant kulma hu!
KAPTAN: Ġifa u kodard!...
SPETTATUR: JIMPORTA TĦALLUNI NITKELLEM! (Skiet)-Kelma! Kelma kulma ridt ngħid!
Pawsa. iżda hekkk if L-ISPETTATUR ikun se jkompli...
PULĊINELLA: Tabilħaqq, Arlekkin! Agħlaq ħalqek. Ħalli s-sinjur jgħid il-kelma li ġie jtarrfilna!
L-ISPETTATUR ikun se jerġa' jipprova, imma...
KAPTAN: F'ġieħ Ġove! Jew tagħlaq ħalqek jew inġagħlek tibla' ilsienek u tiekol widintek biz-zalza ta' demmek!
ARLEKKINU: Iva jaħasra bilkemm ftaħt fommi...
PANTALONE: Iva xejn. Silenzju!
ARLEKKINU: Għax... (Jinzel għarkobbtejh bil-biza')
PULĊINELLA (jgħolli l-għasluġ): Tgħidx kelma oħra!
PANTALONE (il-bastun): ...Lanqas sillaba!
KAPTAN (ix-xabla): Tgħid xejn!
PULĊINELLA, PANTALONE, IL-KAPTAN: Silenzju!!!
ARLEKKINU jieqaf issummat u mkebbeb ġo qoxortu, għajnejn magħluqa, ma jissugrax jitħarrek.
PULĊINELLA (l-għaslug dejjem mgħolli fuq ras ARLEKKINU, imma kliemu indirizzat lejn L-ISPETTATUR): Imma taraw fiex wasalna! Kulħadd jippretendi li jrid jgħid tiegħu! Kulħadd! U fuq kollox kulħadd jippretendi li nisimgħuh! Jippretendi li jrid jaf!
PANTALONE: Ah, mundus! Fiex wasalna! Fiex wasalna! Mea ċulpa, mea maxima ċulpa!
KAPTAN: Ragħad u sajjetti! Inkredibbli xi pruzunzjoni!
PANTALONE: Tistagħġeb! X'ma tistagħġibx!
PULĊINELLA: X'wiċċ tost!
PANTALONE: Nistagħġbu – nistagħġbu lkoll, ħuti!
KAPTAN, PULĊINELLA, PANTALONE: Ah, kemm qed nistagħgbu!
SPETTATUR: Imma skuzi... intom għalija qed tgħidu? Għax jien, skuzi, mhux għax irrid nindaħal...
PULĊINELLA: Għalik? U lilek min jafek, skużi l-espressjoni? Aħna fuq Arlekkinu qed nitkellmu, mhux hekk, l-aħwa? Skuzi!
PANTALONE (ipoġġi fuq ARLEKKINU): Bla dubju! Fuq Arlekkinu – fuq ħadd iżjed! – Skuzi!
KAPTAN (ipoġġi wkoll): Bla dubju! Dana kif jiġi hawn, ħadd ma jafu, u jippretendi li jaf aħjar minna?! – Skuzi!
PULĊINELLA (ukoll): Irid jgħid kelma – bla dubju! – kulħadd irid jgħid kelma, x'kull waħda!
PANTALONE: Din it-tolleranza – id-djalogu – x'tistenna! Għalhekk ġejja fiex ġejja d-dinja! Ili ngħidha jien! Ah, x'ma tistagħġibx imma!
IL-KAPTAN, PULĊINELLA, PANTALONE: Aaa, kemm qed nistagħġbu!
ARLEKKINU (jgħajjeb): Aah, kemm qed nistagħzbu!
IL-KAPTAN, PULĊINELLA, PANTALONE (itennu warajh awtomatikament): Aah, kemm qed nistagħżbu!
PULĊINELLA: ...Nistagħżbu! (immedjatament joqmos minn fuq dahar ARLEKKINU hekk kif jintebaħ kif daħaq bihom. It-tnejn l-oħra jaqgħu minn fuqu wkoll): Rajtuh ja prużuntuż! Kulħadd xhud – kulħadd rah jipprovokana! Tuh mela la ħaqqu!
Ifajjar daqqa fuq ARLEKKINU, imma hekk kif jindaħal L-ISPETTATUR, ifajjar tnejn lilu wkoll.
SPETTATUR: Le, stenn! X'għamel dan wara kollox? Bilkemm qal kelma.. Stennew!...
PULĊINELLA: Nistennew? Le – issa le! Rajtx fiex ġejna nistennew lilek! Għax tajna widen lilek! Sibna min ixewwex – jizra' d-dubji, jinsinwa u jikkalunja! Tuh mela! Tuh!(Iballat)
KAPTAN (issawwat bix-xabla): Ħaqq! Nagħmlu ħaqq minnu!
ARLEKKINU jistaħba wara L-ISPETTATUR, iħalli lilu jaqla' d-daqqiet.
PANTALONE idur madwarhom ilkoll, kultant ifajjar daqqa bil-bastun fuq min ġie ġie u malajr jiskarta.
SPETTATUR (jogħtor taħt id-daqqiet – b'ARLEKKINU taħtu): Le, isimgħuni – isimgħuni l-ewwel jaħasra!...
PULĊINELLA: Jaħasra xejn! M'hemmx ħniena! Din gustizzja! Trid jewwilla tiddefendi lil min ikasbar l-ordni stabbilita – lix-xewwiexa?!
SPETTATUR: Le. Le...
PULĊINELLA: Qal le! Tuh mela! Nagħmlu ħaqq minnu!
KAPTAN: Tuh, ja kelb! Inkissrulu l-ġewza t'għonqu! Tuh!
PULĊINELLA: Gustizzja!
SPETTATUR (mitluq fl-art): Le, ħniena... Qalbi – ajma qalbi... (Jitkgħawweġ iżomm sidru.) Qalbi!... (Aktar daqqiet u wara ftit ma jitħarrikx aktar.)
PULĊINELLA (ikompli feroċi): Gustizzja! Tuh ja kelb! Tuh!
Ikomplu jsawtuh għal xi waqtiet imbagħad wieħed wara l-ieħor jieqfu. ARLEKKINU u L-ISPETTATUR jibqgħu mitluqin mal-art.
Il-ħemda.
Donnu reġa' beda jidlam. Jekk kien hemm qamar, staħba.
PULĊINELLA: Gustiz...zja. Kienet biss... gustizzja. (Jimxi lura minn ħdejn L-ISPETTATUR. Idur lejn il-platea.) Imma mhux hekk? (Jintelaq fl-art, il-kedda għamlet bih.) Jien – jien niġi hawn, lest nagħmel ħilti kollha biex inqajjem ftit is-serata – nagħti s-sehem tiegħi kif naf biex noffru spettaklu divertenti kif kwalunkwe udjenza rispettabbli tistenna, u mbagħad jiġi dan jipprova jeqridli xogħli – jizra' d-dubji. Imma qed tifhmu – tifhmu jew ma tifhmux li ma stajniex inħalluh!
KAPTAN (jintelaq ħdejn imbażwar): Kien jistħoqqlu.
PANTALONE: Kienet... ġustizzja.
PULĊINELLA: Għiduli! X'jista' jagħmel aktar imsejken Pulċinella biex iċaqlaq ftit l-ilma qiegħed, iqajjem xrara interess u jara ftit ħajja madwaru? Ftit... ħajja.
Jersaq PIERROT b'passi tqal, COLOMBINA ftit warajh, hi ukoll qalbha maqtugħa issa.
PIERROT (jgħarrex 'il fuq): Fejn mar il-qamar? Ftit ilu hemm kien... Fejn stahba?...
PULĊINELLA: ...Ftit ħajja.
PANTALONE (ħdejn ARLEKKJNU u L-SPETTATUR mitluqin fl-art): Aah, ingratitudni! Aah bnedmin infeliċi u għomja!
PIERROT (għall-karba tax-xiħ iħares madwaru; donnu issa beda jintebah li ġara xi ħaġa ): Hawn ukoll? Min bħali jibki xorti l-bniedem? Min bħali daq id-dieqa tad-dalma f'qiegħ qalbu maqsuma?
PULĊINELLA (joqmos): Le – dan le! Ma nerġgħux nibdew! Mur- mur staħba fejn kont – itlaq ja mummja ambulanti! Lilek jonqosna!
PIERROT: Imma ħabib, jien smajt l-għajat – smajt il-karba tal-innoċenti – ħassejt l- uġigħ tal- maħqurin..
PULĊINELLA : U we, we, we! Biex tnewwah biss issibek! Mur – mur kompli ibki t-telfa ta' ġeru stupidu aktar minn sidu – mur kompli xxennaq għad-dawl ta’ qamar tal-landa! Tagħtux kasu, Sinjuri! (Lill-platea) Mhux kollox mitluf – ma nħallux is-serata taħarbilna! Inqumu l-aħwa! Jerġa' d-dawl! Żfin u mużika, hena u daħk intom tridu, u żfin u mużika aħna nagħtukom; daħk u hena d-destin tagħna!
ARLEKKINU (iqum ħafif minn taħt L-ISPETTATUR): Tabilħaqq, uliedi! Għandu razun il-ħabib Pulzinella! Saflaħħar bdejna nirrazunaw! Ninsew ftit il-bastun u nfittsu l-mandolina! (Jaħtaf il-mandolina ta' Pierrot minn ħdejn l-għadira u jdur, jiżfen u jdoqq madwar kulħadd.)
PULĊINELLA: Hekk, hekk, Arlekkin! Kulħadd flimkien! Mużika! Għalik il-mandolina – għalija s-sbejha Colombina!
PULĊINELLA jaħtaf lil COLOMBINA u jżeffinha. PANTALONE u L-KAPTAN jagħmlu nkin grottesk lil xulxin u jiżfni wkoll – żifna goffa u bla grazzja. Tinstema' l-mużika tal-bidu tad-dramm, imma donnha aktar imkarkra u għajjiena.
PIERROT (waħdu – iħares madwaru jipprova jifhem): Imma jien smajtu – deherli li smajtu – kien hawn xi ħadd għajjat "Ħniena!" Xi ħadd...
SPETTATUR (jitħarrek – bilkemm jiflaħ jgħolli rasu): Għini – għini, ħabib!
PIERROT idur maħsud iħares lejh, bilkemm ma jkunx se jinġibed lura beżgħan. Il-mużika tibda tmajna sa ma tieqaf għalkollox. Iżda wkoll fis-sikta z-Zifna tal-Maskri tkompli b’pass imheddel għall-aħħar – "slow-motion" makabru.
PIERROT jagħmel l-almu u jinzel għarkobbtejh ħdejn L-ISPETTATUR.
SPETTATUR (iserraħ rasu f'ħoġru): Jien... kont għedtilhom – qalbi dgħajfa – għedtilhom. Ma kellix x'naqsam... (Iħares madwaru) Għala diz-zifna? Qed tkompli l-kummiedja?... Tgħid... tgħid... jaħsbu li l-kummiedja ta' dari se tgħin?... Tgħid dak li jaħsbu?
PIERROT: Iva. Imma strieħ issa, ħabib. Strieħ. Iva, dak li ħasbu. Xtaqu jgħinuk... (Jieqaf – ma jiflahx il-ġidba). Jgħinuk.
SPETTATUR: Għajnuna... Kelli bżonn l-għajnuna iva. Imma kien jeħtieġ li nieqfu – nieqfu ftit u nitkellmu... Imma għaliex ma ħallewnix nitkellem?
PIERROT: Mhux ħtija tagħhom, ħabib. Jien naf – jien bħalek fittixt ħabib biex jifhem. Imma spjegawli li n-nies għalkemm tixtieq tieqaf – tixtieq tagħder – ma tistax; iz-żmien fegġien u fieragħ ma tistax twaqqfu.
SPETTATUR: Imma għalhekk: ridt ngħidilom – xtaqt nurihom x'qed jitilfu huma li huma ħielsa – huma li jistgħu!... Għaliex ma semgħunix huma – huma li huma ...ħielsa? (Rasu taqa' fuq sidru bla ħajja.)
PIERROT (iħallilu rasu tintelaq mal-art bil-qajla l-qajla): Jien... bħalek fittixt. U sibt biss id-dawl ta' qamar hemm fuq. U hu semagħni kull lejla – naf li semagħni... Imma għaliex ma wieġeb qatt – imqar darba?
Id-dawl naqas kważi għal kollox. Iz-żifna tal-maskri tieqaf.
PIERROT (iqum bilwieqfa): Imma jien ukoll ħati. Kien hemm żmien meta jien ukoll irqadt; twarrabt imkeffen fid-diqa tiegħi... u ma smajtekx. Jien ukoll ħati.
Bil-mod il-mod il-kummidjanti l-oħrajn jersqu lejh beżgħanin.
ARLEKKINU: Imma s'inhu jiġri hawn, Pierrot hi? Ejja, ejja ersaq minn hemm ma tmurs tqajmu lis- sinjur. Ħallih.
PIERROT: Dak ma jqumx iżjed. Dak mejjet.
PANTALONE: Eh! Mejjet!
KAPTAN: X'inhu jgħid dan l-ibleh?!
PULĊINELLA: Żgur ma jistax ikun! Impossibbli!
PANTALONE: ...Din kummiedja, mhux traġedja! Nirraġunaw ftit, santapaċenzja! Fil-kummiedji m'hawnx delitti, mejtin u x'naf jien. Ergo – dan ma jistax ikun li hu mejjet. Ergo – la mhux mejjet – bilfors ħaj!
KAPTAN: Qed jagħmel tabirruħu li hu mejjet!
PANTALONE: Irid jiġbdilna saqajna, dak kollox! U ġaladarba huwa fatt inkonfutabbli li l-mejtin ma jiġbdux saqajn – ergo u doppja ergo – dan mhux mejjet! Quod erat distruggendum!
PIERROT: Mejjet. Ipprova jurikom x'jeħtieġ isir – ipprova jitlobkom tifhmuh – u qtiltuh!
PULĊINELLA: Qtilnieh! L-ewwel mejjet, issa qtilnieh! (Jaħtaf lil PIERROT minn sidru; jheżżu.) Isma' int, paljaċċu! Ma smajtux lil Sor Pantalon jispjegalek bil-luċidezza kollha u saħansitra jiċċaralek bl-akbar loġika u paċenzja li dak mhux mejjet, eh?
KAPTAN: ...Li ħadd ma qatlu?!
ARLEKKINU: Ininni, miskin; ininni qiegħed! Ssss! Bil-mod l-aħwa, ma nqajjmuhs, tafus. Ħarsu; jidher tant ħieni, tant ħiemed rieqed hemm. Ejjew; ħalluh miskin. Saflaħħar sab il-pasi.
PIERROT: Issa forsi iva, saflaħħar...
COLOMBINA: Ħallih rieqed mela, Pierrot. Ejja – ejja nħalluh jistrieħ. (Tibda tmexxi lil PIERROT minn ħdejn L-ISPETTATUR.) Int ukoll jeħtieġ tistrieħ, Pierrot. Ejja.
PANTALONE: Hekk, bravi. Mur – mur ma' Colombina, Pierrot...
PIERROT (għal waqt iħallihom imexxuh, iżda dlonk jerġa' jinġibed lura):Le! Ma nistax indawwar wiċċi għal darb'oħra! Dak mejjet! U aħna qtilnieh! Qtiltu int – u int – u int – u int ...u jien! Aħna qtilnieh!
PULĊINELLA: Iskot ja imbeċilli! Sikktuh!
PIERROT: Għaliex ma tridux tisimgħu imma?! Ammettu x'intom tassew! Ma jistax ikun li jien biss inħoss – li jien biss nixtieq naf u nifhem! Għiduli: ma tixtiequx intom ukoll li tifhmu l-għala, il-għala ta' dan kollu? Għala nistenbħu f’nofs dalma – għala norqdu bla tama – għala jien inħobb lil Coquette – għala Coquette tmut – għala nistennew Spettatur fil-baħħ ta' teatru – għala noqtluh? Għala nistaqsu għala?!
PANTALONE: Rieqed. Dak biss rieqed. Il-loġika...
KAPTAN: Hemm il-loġika! Il-loġika!
PULĊINELLA: Gustizzja!
PIERROT: ...Għala jien mhux bħalhom. Għala jien ... waħdi.
ARLEKKINU: Imsejken Pierrot. Reza' qed jibki. S'għamlulu miskin?
COLOMBINA: Tibkix, Pierrot. M'intix waħdek...
PIERROT: Le, ħalluni! Jiena waħdi! Jien biss bla maskra minnkom kollha! (Itella' idejh ma’ ħaddejh) Jien biss. Forsi li kelli waħda... Li kont bħalkom... Imma le, m'iniex. Wiċċi tassew dan. Jien waħdi!! Qaċċtuha intom ukoll dik il-maskra! (Jipprova jiggranfa ma' wiċċ PULĊINELLA.) Kunu waħedkom – bħali – u tkunu miegħi tassew! Waħedna lkoll flimkien! Qaċċtuha...!!
PULĊINELLA (iżommlu idejh):Le! Aħna le! Ma jaqblilniex! Taħt il-kruħa ta' dil-maskra talanqas hemm tama li wiċċna ma jistax ikun ikreh daqsha!
PANTALONE: Le – jeħtieġ tifhem! Hekk, b'dil-maskra, b'dal-kostum li xi darba xi ħadd tana u libbisna...
KAPTAN:.. .B’dal-kupjun għal dil-kummiedja...
ARLEKKINU: .. .Li xi darba xi ħadd kiteb għalina...
COLOMBINA: .. .Għalina, biex naħdmu u ngħixu...
PANTALONE: .. .Dil-kummiedja, bil-foħrija u l-gideb li fiha...
PULĊINELLA: .. .Il-qerq u l-għira...
COLOMBINA: ...L-imħabba!
PULĊINELLA: ...U l-mibegħda!
ARLEKKINU: Iz-zajt u z-zfin... U l-zuh!
KAPTAN: Dwelli – tixrid ta' demm u moħqrija!
PANTALONE: ...Li xi darba xi ħadd kiteb f dax-xenarju grottesk: hekk jeħtieġ li jkun. U aħna nwettquh – u ngħixu.
PIERROT: Tgħixu? Le. Kellu raġun hu mela! Intom biss Maskri! Maskri! Maskri! (Jixlihom tliet darbiet u tliet darbiet jinxteħtu ma' l-art taħt l-akkuża.) Imma jien ta' bla maskra – għala m'għandix naħdem il-parti li ħlomt jien b'dawn l-għajnejn – b'dan il-wiċċ?...
PULĊINELLA (jitkaxkar qisu serp mal-art lejh): Dak il-wiċċ? Trid tara dak il-wiċċ?...Ejja – ejja ħdejn l-għadira! (Jaħtfu mill-għaksa ta' saqajh – iġebbdu) Ejja! Ħares u ara wiċċek tassew jekk għandek il-ħila!
PIERROT: Ħarist kemm il-darba!...
PANTALONE (jaħtfu mis-sieq l-oħra – ikaxkruħ lejn l-għadira): U kull ma dejjem rajt kien biss id- dawl ta' qamar, jipnotizzak!
KAPTAN: Imma ħares issa – f’dal-waqt li wieqaf il-ħin – ħares! M'hemmx qamar aktar issa – ħares u ara!
COLOMBINA: Le, Pierrot! Il-lejla le, tħarisx!
PANTALONE jimbuttaha lura, issikkitha.
PIERROT, lanqas biss semagħha, iħares 'l isfel minn xifer l-għadira.
Jibqa' ssummat – ma jitħarrikx.
PULĊINELLA: Qed tara?
PIERROT (kiebi): Nara. Min qal li l-lejla m'hemmx qamar? Hemm qiegħed. U qalb dik iċ-ċappa bajda, bla ħajja, ġerha ħamra demm, u żewġ tebgħat suwed, fondi... Il-baħħ. U dak – dak...
PULĊINELLA: Huwa int!
PIERROT: Wiċċi.
PULĊINELLA: Wiċċek! Imma jekk inħarsu aħna jekk inħares jien u nara dil-kruħa, ngħid biss "Din maskra! Mhux wiċċi! Mhux jien!" U nisħet xortija u 'l min tagħni l-maskra! Imma dan mhux jien – mhux ħtija tiegħi!
PIERROT: Ta' min il-ħtija tiegħi allura! Jekk mhux tagħkom – ta' min? U min se jpatti – jekk jien nagħmel bħalkom allura? Min ipatti?
Id-dwal bdew jitbaxxew sew...
COLOMBINA: Tibżax, Pierrot. Issa hekk jew hekk, il-lejla wkoll għaddiet.
ARLEKKINU (tkaxkar ħdejn L-ISPETTATUR – isib it-torċa):Tassew; ħarsu. Il-bakketta mazika tilfet iz-zeher tagħha. Id-dawl bilkemm tnemnima...
PIERROT wieqaf ħdejn l-għadira, rasu mgħaddsa, ma jitħarrikx iżjed.
Il-Maskri l-oħrajn iserrpu mal-palk, jitkaxkru – għeja u skonfort generali, erwieħ mitlufa jfittxu xi kenn.
KAPTAN: Tard wisq. Imma allura ma lhaqna għamilna xejn il-lejla?
PANTALONE: Lanqas il-lejla?!
ARLEKKINU: Tard wisq. U d-daħka fuq fommi mietet diġà. U ċ-ċapċip tal-pubbliku... (idejh ma’ widintu – jissemma' – jirtgħod.)... kessaħli demmi.
COLOMBINA (tersaq lejn PIERROT): Id-dwett ta' mħabba ma' Pierrot għamiltu jien waħdi – imma ħadd ma semagħni – lanqas Pierrot. U jiena u Pierrot... (tgħannaq riġlejn PIERROT) Għalxejn. Tard wisq. Ħarsu kif ħlejna l-ħin.
PANTALONE: Ħlejnieh ilkoll. U x’lejla kellha tkun il-lejla!... Il-lejla kien imissni nagħmel il-parti tax-xħiħ. U meta jisirquli ġidi, dak pandimonju li kont inqajjem, dak kaos!...
KAPTAN: U meta jien nisraq u naħrab ma' Colombina, dik xena romantika... Ġunġlila nagħmillhom qalbhom, kont! Kont niġi jien...
PULĊINELLA: Kont niġi jien!... l-Imħallef! Naqta' s-sentenzi, nixħet kulħadd il-ħabs, kastigi u eżilji, qtugħ l-irjus... Il-ħaqq!... Ħaqq il-ħaqq! Li kieku kont imħallef – Li kieku ħallejtuni!
PIERROT (l-uniku wieħed bilwieqfa – siluwett f'xifer l-għadira): U li kieku... kieku jien x'kont nagħmel?... Għajr dak li xorta fadalli nagħmel.
PANTALONE (mitluq imgezzez fil-gozz kostumi li ħareġ minnhom fil-bidu tad-dramm): Wieħed jistenbaħ, jaħseb li għandu att sħiħ quddiemu, talanqas, u bla ma jaf kif jinżel is-siparju. U għad fadal tant li wieħed seta' jagħmel kieku....
KAPTAN (idaħħal ix-xabla fl-għant): Sadid biss. Tittiekel u titmermer, ma tagħmel xejn u ssibek bla saħħa wara biss ftit hin.
PANTALONE: Ħallejna l-ħin jinsteraq. X'tista’ tagħmel il-Ġustizzja issa?
PULĊINELLA: Xejn. Imma li kieku! Li kieku!..
PIERROT: Aħjar, m'hawnx dawl ta' qamar il-lejla, talanqas... Aħjar...
Ineħħi l-beritta bajda minn rasu u jħoll il-ġagaga. Jgħatti biha lil COLOMBINA u jersaq sew f'xifer l-għadira.
PULĊINELLA (rasu mgħaddsa fuq sidru – serduk qed jibda jongħos): Li kieku.. li kieku...
COLOMBINA (titniegħes ukoll): Pierrot, fejn int? Ejja ħdejja, Pierrot... Għada... Pierrot...
PANTALONE: Il-maskra... hawn. U l-bastun, hawn... Talanqas. U għada – la jisbaħ – jekk jisbaħ – hawn ikunu. Nittama.
PULĊINELLA (l-għaxwa tal-mewt – jidden): Kukkurukuu! LI KIEKU! ...Kuuuu! Kuuu!...
Dlam ċappa.
Pawsa.
Imbagħad, boss ta' xi ħaġa tqila taqa' fl-ilma.
Jerġa' s-skiet.
ARLEKKINU, imgezzez għall-kenn taħt il-karru jixgħel u jdawwar it-torċa lejn l-għadira.
PIERROT ma jidhirx iżjed.
ARLEKKINU (jixgħel id-dawl madwar il-palk): Ma fadal sejn isjed. Ħadd. Rezgħet il-kesha u għadni bil-zuh. Imma għalies nistembaħ u norqod dejjem bil-zuħ? Kollos spizza. Ħlief din.. (it-torċa) U hi ukoll waslet bies... (Dawl fuq L-ISPETTATUR) Miskin. Raqad hekk kmieni... Kien jieħu gost tant kieku baqa' jara l-kummiedja tagħna... (Jitniegħed) Il-kummiedja... sbejħa... tagħna. Ħasra.. li... ma... rahies.
Tintefa' t-torċa. Dlam ċappa.
Żomm għal bosta sekondi... Sakemm forsi
SPETTATUR: Hawn m'hawn ħadd?...
Minn hawn 'il quddiem, il-kummiedja tista' tkompli mill-bidu.
Jew, fejn, meta u jekk trid...
SIPARJU